**สมัชชาสุขภาพแห่งชาติครั้งที่ ๑๔**

**สมัชชาสุขภาพ ๑๔ / ร่างมติ ๑**

**ระเบียบวาระที่ … ๓๑ พฤษภาคม ๒๕๖๔**

**การสร้างเสริมสุขภาวะสิ่งแวดล้อมที่ยั่งยืนในวิกฤตโควิด-19**

**(Promotion of sustainable healthy environment in COVID-19 crisis)**

วิกฤตโควิด-19 ส่งผลกระทบต่อสุขภาพ สิ่งแวดล้อม สังคมและเศรษฐกิจ ซึ่งทิศทางการพัฒนานโยบายสาธารณะ ต้องบูรณาการเชิงระบบ โดยใช้องค์ความรู้และนวัตกรรมด้านการจัดการขยะ และการท่องเที่ยวอย่างยั่งยืน ด้วยการประยุกต์ใช้แนวคิดการพัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว การพัฒนาที่อยู่อาศัยและเมืองอย่างมีสุขภาวะ การปรับเปลี่ยนวิธีคิดและพฤติกรรมใหม่ มุ่งเน้นการมีส่วนร่วมและความรับผิดชอบต่อสังคมของทุกภาคส่วน ก่อให้เกิดเครือข่ายพลังพลเมือง ในการสร้างเสริมสุขภาวะสิ่งแวดล้อม เพื่อขับเคลื่อนสู่เป้าหมายการพัฒนาที่ยั่งยืน

สมัชชาสุขภาพแห่งชาติ ครั้งที่สิบสี่

ได้พิจารณารายงาน เรื่อง **“**การสร้างเสริมสุขภาวะสิ่งแวดล้อมที่ยั่งยืนในวิกฤตโควิด-19” [[[1]](#footnote-1)]

***ตระหนักว่า***โรคติดเชื้อไวรัสโคโรนาสายพันธุ์ใหม่ ๒๐๑๙ หรือโควิด-19 เป็นโรคอุบัติใหม่ที่มีแนวโน้มทวีความรุนแรงขึ้น ส่งผลกระทบเกิดขึ้นเป็นวงกว้าง ในมิติด้านสุขภาพ สิ่งแวดล้อม สังคมและเศรษฐกิจ ทั้งระดับปัจเจกบุคคล ครอบครัว ชุมชนและระดับสาธารณะ เป็น “วิกฤตสุขภาพ” ที่ส่งผลกระทบต่อสุขภาพ [[[2]](#footnote-2)]

***รับทราบว่า*** การขับเคลื่อนมติสมัชชาสุขภาพแห่งชาติ ครั้งที่ ๒ พ.ศ.๒๕๕๒ เรื่อง “โรคติดต่ออุบัติใหม่” และเรื่อง “การจัดการขยะอันตรายจากชุมชนอย่างมีส่วนร่วมของทุกภาคส่วน” , ครั้งที่ ๖ พ.ศ.๒๕๕๖ เรื่อง “การสร้างความร่วมมือของทุกภาคส่วนเพื่อสุขภาพหนึ่งเดียว ของคน-สัตว์-สิ่งแวดล้อม”, ครั้งที่ ๑๐ พ.ศ.๒๕๖๐ เรื่อง “การจัดการขยะมูลฝอยในชุมชนแบบมีส่วนร่วมอย่างยั่งยืน” และครั้งที่ ๑๓ พ.ศ.๒๕๖๓ เรื่อง “การบริหารจัดการวิกฤตสุขภาพแบบมีส่วนร่วม กรณีโรคระบาดใหญ่” ซึ่งมีทั้งที่ได้ดำเนินการและยังไม่ได้ดำเนินการตามมติฯ ให้เกิดผลตามเป้าหมาย

***ชื่นชมว่า***ความเข้มแข็งของระบบสาธารณสุขไทย บุคลากรทางการแพทย์และสาธารณสุข รวมทั้งความร่วมมือของ อสม./อสส. จิตอาสาและทุกภาคส่วน ได้ทำหน้าที่อย่างเข้มแข็งในการป้องกัน คัดกรอง ส่งต่อการรักษา ฟื้นฟู เยียวยากับการระบาดใหญ่ของโควิด-19

***ห่วงใยว่า*** ปัญหาสิ่งแวดล้อมที่เกิดขึ้น ทั้งในช่วงและหลังวิกฤตโควิด-19 จะส่งผลกระทบต่อสุขภาพในอนาคต ทั้งทางตรงและทางอ้อม ซึ่งหากเราไม่มีการวางแผน เตรียมการ และดำเนินการอย่างมีประสิทธิภาพและประสิทธิผล ตั้งแต่เริ่มต้นแล้วจะทำให้เป็นปัญหาสุขภาพที่สะสมและรุนแรงเพิ่มมากขึ้นตามลำดับ

***เห็นว่า*** นโยบายสาธารณะ “การสร้างเสริมสุขภาวะสิ่งแวดล้อมที่ยั่งยืนในวิกฤตโควิด-19”มุ่งเน้นให้เป็นพลังพลเมืองตื่นรู้ สู้วิกฤตสุขภาพ โดยให้ทุกภาคส่วนมีส่วนร่วมในการบูรณาการขับเคลื่อนไปสู่เป้าหมายการพัฒนาที่ยั่งยืน ในด้านเศรษฐกิจ สังคมและสิ่งแวดล้อม และ “ประชาชนบนผืนแผ่นดินไทยมีสุขภาวะที่ดี”

จึงมีมติดังต่อไปนี้

1. **การจัดการขยะอย่างยั่งยืน**

๑.๑ ขอให้ กระทรวงทรัพยากรธรรมชาติและสิ่งแวดล้อม ภาคเอกชน ชุมชน และหน่วยงานที่เกี่ยวข้อง มีส่วนร่วมบูรณาการวางแผนพัฒนาระบบและกลไกการจัดการขยะอย่างยั่งยืน ตั้งแต่การประเมินวัฏจักรวงจรชีวิตผลิตภัณฑ์ การออกแบบผลิตภัณฑ์ การเลือกวัตถุดิบ กระบวนการผลิต บรรจุภัณฑ์ที่เป็นมิตรกับสิ่งแวดล้อม และเทคโนโลยีการจัดการขยะ เพื่อลดปริมาณขยะ ตั้งแต่ต้นทางให้เหลือน้อยที่สุดจนเหลือศูนย์ และให้มีข้อมูลแสดงระยะเวลาย่อยสลายขยะในฉลากผลิตภัณฑ์ เพื่อให้ผู้บริโภคทราบและมีทางเลือกก่อนตัดสินใจซื้อใช้

๑.๒ ขอให้ กระทรวงทรัพยากรธรรมชาติและสิ่งแวดล้อม และหน่วยงานที่เกี่ยวข้อง เร่งรัดการเลิกใช้พลาสติกบางประเภทหรือแบบใช้ครั้งเดียว ตามโรดแมพการจัดการขยะพลาสติก พ.ศ.๒๕๖๑-๒๕๗๓ [[[3]](#footnote-3)] ให้บรรลุเป้าหมายเร็วขึ้น และสร้างองค์ความรู้และนวัตกรรมการใช้วัสดุทดแทนพลาสติกที่เป็นมิตรต่อสิ่งแวดล้อม รวมทั้งรณรงค์ให้มีการใช้อย่างแพร่หลาย

๑.๓ ขอให้ องค์กรปกครองส่วนท้องถิ่น และชุมชน ร่วมรณรงค์ส่งเสริมการใช้วัสดุอื่นมาใช้ทดแทนหน้ากากอนามัยแบบใช้ครั้งเดียว มีระบบการเก็บรวบรวมและจัดการขยะติดเชื้อ ทั้งหน้ากากอนามัย อุปกรณ์ป้องกันและวัสดุที่ใช้แล้ว ไม่ให้ปนเปื้อนและตกค้างในสิ่งแวดล้อม เพื่อไม่ให้เกิดผลกระทบต่อระบบนิเวศและสุขภาพ รวมทั้งสนับสนุนให้ชุมชนตั้งกองทุนการจัดการขยะ ด้วยหลัก 3R (ลดใช้, ใช้ซ้ำ, ใช้ใหม่) เพื่อลดปริมาณขยะและมีรายได้จากการเพิ่มมูลค่าขยะ

1. **การจัดการการท่องเที่ยวอย่างยั่งยืน**

๒.๑ ขอให้ กระทรวงการท่องเที่ยวและกีฬา กระทรวงทรัพยากรธรรมชาติและสิ่งแวดล้อม ภาคเอกชน องค์กรปกครองส่วนท้องถิ่น ชุมชน และหน่วยงานที่เกี่ยวข้อง มีส่วนร่วมบูรณาการวางแผนพัฒนาระบบและกลไกการจัดการการท่องเที่ยวอย่างยั่งยืน ที่คำนึงถึงสุขภาพ สิ่งแวดล้อม เศรษฐกิจและสังคมอย่างสมดุล โดยวางแผน อนุรักษ์ทรัพยากรและลดมลพิษสิ่งแวดล้อม ให้ความรู้ สร้างความตระหนักและความรับผิดชอบร่วมกันกับนักท่องเที่ยว ติดตามและประเมินผลเพื่อพัฒนาอย่างต่อเนื่อง

๒.๒ ขอให้ กระทรวงการท่องเที่ยวและกีฬา สนับสนุนให้ชุมชนและผู้มีส่วนได้ส่วนเสียทำการศึกษาวิจัยความสามารถในการรองรับของพื้นที่ เพื่อกำหนดจำนวนนักท่องเที่ยวที่เหมาะสมกับพื้นที่ กิจกรรมและระยะเวลา และประเมินผลกระทบจากการท่องเที่ยวที่ส่งผลต่อระบบนิเวศ [[[4]](#footnote-4)] และด้านอื่น ๆ เพื่อดำเนินการลดและป้องกันแก้ไขผลกระทบดังกล่าว

๒.๓ ขอให้ หน่วยงานที่รับผิดชอบแหล่งท่องเที่ยว กำหนดการปิดสถานที่ทั้งหมดหรือบางพื้นที่ในบางช่วงเวลา เพื่อไม่ให้รบกวนธรรมชาติและให้มีการฟื้นฟูด้วยตัวเอง ร่วมกับมีมาตรการอนุรักษ์และฟื้นฟูร่วมกับชุมชนและหน่วยงานที่เกี่ยวข้อง รวมทั้งการพัฒนาเทคโนโลยีการท่องเที่ยวเสมือนจริง ที่ดึงดูดความสนใจทั้งในช่วงและหลังวิกฤตโควิด-19

1. **การพัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว**

๓.๑ ขอให้ คณะกรรมการบริหารการพัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว และหน่วยงานที่เกี่ยวข้อง มีส่วนร่วมบูรณาการวางแผนพัฒนาระบบและกลไกการดำเนินการ “ยุทธศาสตร์การขับเคลื่อนการพัฒนาโมเดลเศรษฐกิจ BCG พ.ศ.๒๕๖๔-๒๕๖๙” [[[5]](#footnote-5)] ตั้งแต่การจัดทำแผนปฏิบัติการ การกำหนดเป้าหมายเชิงยุทธศาสตร์ ตัวชี้วัดผลลัพธ์หลักและการมีคู่เทียบเคียง การแปลงแผนสู่การปฏิบัติ เพื่อให้มีการดำเนินการและติดตามประเมินผลเพื่อการพัฒนาที่ยั่งยืน

๓.๒ ขอให้ กระทรวงการอุดมศึกษา วิทยาศาสตร์ วิจัยและนวัตกรรม และหน่วยงานที่เกี่ยวข้อง ส่งเสริมการสร้างองค์ความรู้ เทคโนโลยีและนวัตกรรมการพัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว เพื่อให้บรรลุเป้าหมายในยุทธศาสตร์ฯ รวมทั้งมีการถ่ายทอดความรู้และส่งเสริมสร้างแรงจูงใจให้มีการใช้หรือต่อยอดอย่างแพร่หลาย

๓.๓ ขอให้ ภาครัฐ สนับสนุนและส่งเสริมให้ภาคเอกชน ชุมชน และหน่วยงานที่เกี่ยวข้อง นำองค์ความรู้มาใช้ การใช้ทรัพยากรชีวภาพหรือผลผลิตทางการเกษตรเป็นวัตถุดิบและบรรจุภัณฑ์ที่ได้จากธรรมชาติที่ย่อยสลายง่าย การนำทรัพยากรหมุนเวียนมาใช้ประโยชน์ใหม่ การใช้ทรัพยากรที่คุ้มค่า การลดปริมาณขยะจนเหลือศูนย์ และอื่น ๆ เพื่อเพิ่มมูลค่าให้กับสินค้าและเกิดการกระจายรายได้สู่เศรษฐกิจชุมชนอย่างทั่วถึง

1. **การพัฒนาที่อยู่อาศัยและเมืองอย่างมีสุขภาวะ**

๔.๑ ขอให้ กระทรวงมหาดไทย กระทรวงการพัฒนาสังคมและความมั่นคงของมนุษย์ องค์กรปกครองส่วนท้องถิ่น ชุมชน และหน่วยงานที่เกี่ยวข้อง มีส่วนร่วมบูรณาการวางแผนพัฒนาระบบและกลไก การพัฒนาที่อยู่อาศัยและเมืองอย่างมีสุขภาวะ โดยมีแนวคิดที่ยึดหลักการประชาชนเป็นศูนย์กลาง คำนึงถึงมิติทางอายุและเพศ ความเปราะบางและการเปลี่ยนแปลงทางสภาพภูมิอากาศ ความหลากหลายทางวัฒนธรรม รูปแบบและความยืดหยุ่นของการผลิตและการบริโภคที่ยั่งยืน การลดความยากจนและความเหลื่อมล้ำ ส่งเสริมความเติบโตทางเศรษฐกิจ การมีที่อยู่อาศัยที่เพียงพอ ความเชื่อมโยงระหว่างเมืองและชนบท ธรรมาภิบาลเมือง ความปลอดภัยทางถนน โดยเฉพาะอย่างยิ่งการพัฒนาสุขภาพ และปกป้องสภาพแวดล้อม[[[6]](#footnote-6)]

๔.๒ ขอให้ กระทรวงมหาดไทย กระทรวงการพัฒนาสังคมและความมั่นคงของมนุษย์ สนับสนุนให้องค์กรปกครองส่วนท้องถิ่น ชุมชนและทุกภาคส่วน นำแนวคิดการพัฒนาที่อยู่อาศัยและเมืองอย่างมีสุขภาวะ มาบูรณาการเชื่อมประสานร่วมกัน โดยปรับเปลี่ยนกระบวนทัศน์และมีวิสัยทัศน์ร่วมกัน การสร้างระบบนิเวศที่เอื้อต่อการใช้ชีวิต ใช้ทรัพยากรอย่างคุ้มค่า สร้างพื้นที่เรียนรู้และนันทนาการ ลดผลกระทบจากมลพิษที่ต้นทาง การปฏิบัติที่ถูกสุขอนามัยและปลอดภัย การเสริมสร้างความสามารถของเมืองมีความยืดหยุ่นและปรับตัวเตรียมความพร้อมล่วงหน้าต่อความเสี่ยงในการแพร่ระบาดของเชื้อโควิด-19 และโรคอุบัติใหม่อื่น ๆ รวมทั้งการพัฒนาในทุกมิติ ให้เหมาะสมกับบริบทของพื้นที่ เพื่อให้มีคุณภาพชีวิตที่ดีและยั่งยืน

1. **การมีส่วนร่วมเป็นเครือข่ายพลังพลเมือง เพื่อสร้างเสริมสุขภาวะที่ยั่งยืน**

๕.๑ ขอให้ ภาคีเครือข่ายสุขภาพและสิ่งแวดล้อม ภาครัฐ องค์กรปกครองส่วนท้องถิ่น ภาคเอกชน ชุมชน อาสาสมัคร สถาบันการศึกษา สื่อมวลชน และทุกภาคส่วน มีพันธะสัญญาและมีส่วนร่วมสำคัญ ร่วมใจ ร่วมคิดและร่วมมือเป็นเครือข่ายพลังพลเมือง ในการสร้างเสริมสุขภาวะสิ่งแวดล้อมที่ยั่งยืน เพื่อสร้างค่านิยมจิตสำนึกสาธารณะและความรับผิดชอบต่อสังคม มีการปรับเปลี่ยนวิธีคิดและพฤติกรรมใหม่ โดยประยุกต์ใช้ปรัชญาเศรษฐกิจพอเพียง ให้มีความพร้อมรับมือและปรับตัวต่อการเปลี่ยนแปลงทั้งในช่วงและหลังวิกฤตโควิด-19

๕.๒ ขอให้ เครือข่ายพลังพลเมืองและทุกภาคส่วน มีส่วนร่วมขับเคลื่อนการสร้างเสริมสุขภาวะสิ่งแวดล้อมที่ยั่งยืน โดยการเพิ่มความรอบรู้ พัฒนาศักยภาพ ทักษะและขีดความสามารถ สื่อสารสาธารณะ เข้าร่วมโครงการเพื่อสร้างเสริมสุขภาพสิ่งแวดล้อม เช่น สำนักงานสีเขียว อุตสาหกรรมเชิงนิเวศ โรงแรมสีเขียว โรงเรียนปลอดขยะ เมืองสิ่งแวดล้อมยั่งยืน ชุมชนที่เป็นมิตรต่อสิ่งแวดล้อม ร้านอาหารสะอาด รสชาติอร่อย เป็นต้น โดยประยุกต์ให้เป็นต้นแบบที่ดีและพัฒนาเป็นแหล่งเรียนรู้ เพื่อนำไปขยายผลในพื้นที่อื่น ให้เกิดการพัฒนาที่ยั่งยืนในทุกมิติ

1. ขอให้ เลขาธิการคณะกรรมการสุขภาพแห่งชาติ รายงานความก้าวหน้าต่อสมัชชาสุขภาพแห่งชาติ ครั้งที่ ๑๕

1. เอกสารสมัชชาสุขภาพ ๑๔ / ร่างหลัก ๑ [↑](#footnote-ref-1)
2. “สุขภาพ” หมายความว่า ภาวะของมนุษย์ที่สมบูรณ์ ทั้งทางกาย ทางจิต ทางปัญญาและทางสังคม เชื่อมโยงกันเป็นองค์รวมอย่างสมดุล (มาตรา ๓ พระราชบัญญัติสุขภาพแห่งชาติ พ.ศ.๒๕๕๐). https://infocenter.nationalhealth.or.th/node/28011 [↑](#footnote-ref-2)
3. **ครม. เห็นชอบโรดแมพการจัดการขยะพลาสติก.** https://thaimsw.pcd.go.th/newsdetail.php?id=86 [↑](#footnote-ref-3)
4. กานต์พิชชา ทองเถาว์. รอยเท้านิเวศน์. [https://www.academia.edu/10673617/](https://www.academia.edu/10673617/?fbclid=IwAR1hspq2A-ojflspYKs0ZuUXvW-H_iYh9C9rCfxLh6dabot1eS8epV-MecM) [http://www.wwf.or.th/.../livingplane.../ecologicalfootprint/](http://www.wwf.or.th/news_and_information/livingplanetreport2016/ecologicalfootprint/?fbclid=IwAR1hspq2A-ojflspYKs0ZuUXvW-H_iYh9C9rCfxLh6dabot1eS8epV-MecM) [↑](#footnote-ref-4)
5. ดันโมเดลเศรษฐกิจ BCG เป็นนโยบายขับเคลื่อนประเทศไทย. **https://www.thaigov.go.th/news/contents/details/38369** [↑](#footnote-ref-5)
6. ผลประชุมสหประชาชาติว่าด้วยการพัฒนาที่อยู่อาศัยและเมืองอย่างยั่งยืน (Habitat III) และวาระใหม่แห่งการพัฒนาเมือง (New Urban Agenda) . http://www.bps.m-society.go.th/uploads/content/download/5930d7dbe9a6a.pdf [↑](#footnote-ref-6)